pythainlp/thaigov-v2-corpus-22032023 huggingface dataset:
วันจันทร์ที่ 21 มีนาคม 2565
“อนุทิน” รับมอบอุปกรณ์เก็บรักษาวัคซีน นำไปฉีดให้ผู้สูงอายุและประชาชนในพื้นที่ สร้างภูมิคุ้มกันโควิดก่อนเทศกาลสงกรานต์
รองนายกรัฐมนตรีและรัฐมนตรีว่าการกระทรวงสาธารณสุข รับมอบอุปกรณ์บรรจุและรักษาความเย็นวัคซีนสำหรับนำไปฉีดให้ประชาชนในพื้นที่ ให้อสม.ออกรณรงค์ผู้สูงอายุและกลุ่มที่มีโรคประจำตัวฉีดวัคซีน
รองนายกรัฐมนตรีและรัฐมนตรีว่าการกระทรวงสาธารณสุข รับมอบอุปกรณ์บรรจุและรักษาความเย็นวัคซีนสำหรับนำไปฉีดให้ประชาชนในพื้นที่ ให้อสม.ออกรณรงค์ผู้สูงอายุและกลุ่มที่มีโรคประจำตัวฉีดวัคซีน พร้อมให้จัดบริการเชิงรุกฉีดวัคซีนในพื้นที่ห่างไกล ผู้ป่วยติดเตียง เร่งสร้างภูมิคุ้มกันโควิดก่อนเทศกาลสงกรานต์
วันนี้ (21 มีนาคม 2565) ที่กระทรวงสาธารณสุข นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ให้สัมภาษณ์ว่า วันนี้ นายนะชิดะ คะสุยะ เอกอัครราชทูตวิสามัญผู้มีอำนาจเต็มแห่งญี่ปุ่นประจำราชอาณาจักรไทย พร้อมด้วยนางคยองซัน คิม ผู้อำนวยการองค์การยูนิเซฟ ประเทศไทยได้สนับสนุน หีบเย็น 1,720 ใบ กระติกวัคซีน 1,000 ใบ และอุปกรณ์วัดและบันทึกอุณหภูมิอย่างต่อเนื่อง 1,000 ชิ้น เพื่อบรรจุและรักษาความเย็นวัคซีนในการนำไปฉีดให้กับประชาชน ซึ่งสอดคล้องกับภารกิจที่กระทรวงสาธารณสุขกำลังเร่งรัดดำเนินการในช่วงนี้ คือการนำวัคซีนไปฉีดให้กับผู้สูงอายุ ผู้ป่วยติดเตียงและประชาชนที่อยู่ในพื้นที่ต่างๆ
นายอนุทิน กล่าวว่า ประเทศไทยมีผู้สูงอายุกว่า 2.1 ล้านคนที่ยังไม่ได้รับการฉีดวัคซีน เนื่องจากอยู่ห่างไกล เป็นผู้ป่วยติดเตียง และส่วนหนึ่งไม่ประสงค์จะรับวัคซีน กระทรวงสาธารณสุขได้ให้อสม.ช่วยเคาะประตูบ้านรณรงค์ให้ผู้สูงอายุและผู้ที่มีโรคประจำตัวเข้ารับวัคซีน เพื่อลดการป่วยหนักและเสียชีวิต และให้เจ้าหน้าที่เพิ่มบริการเชิงรุกเข้าไปฉีดวัคซีนให้กับประชาชนในพื้นที่ห่างไกล ผู้ป่วยติดเตียงที่ออกจากบ้านไม่ได้ รวมถึงขอให้ผู้นำศาสนารับรองความปลอดภัยให้กับผู้ที่ปฏิเสธวัคซีน เพื่อเพิ่มความครอบคลุมของผู้ที่ได้รับวัคซีนให้มากที่สุด
สำหรับช่วงเทศกาลสงกรานต์ที่จะมาถึงนี้เป็นช่วงที่สำคัญมาก หากต้องการผ่านสงกรานต์ไปได้ด้วยดีและไม่เกิดความสูญเสียใดๆ การฉีดวัคซีนให้กับผู้สูงอายุและผู้ที่มีโรคประจำตัว เป็นสิ่งที่จำเป็นอย่างยิ่ง ขอให้รีบนำผู้สูงอายุมาฉีดวัคซีนอย่างน้อย 1 – 2 สัปดาห์ก่อนถึงเทศกาลสงกรานต์ ส่วนกลุ่มวัยรุ่นและวัยทำงานคนที่ได้รับวัคซีนแล้ว เมื่อป่วยจะไม่มีอาการมาก แต่ถ้าที่บ้านมีกลุ่ม 608 ที่ยังไม่ได้รับวัคซีน เมื่อกลับไปเยี่ยมบ้านช่วงสงกรานต์ อาจนำเชื้อกลับไปทำให้ติดเชื้อได้ ดังนั้น ขอให้ผู้ที่เดินทางกลับบ้านช่วงเทศกาลสงกรานต์ดูแลตัวเอง รักษาระยะห่าง ในส่วนของกระทรวงสาธารณสุขจะเร่งเดินหน้าฉีดวัคซีนอย่างเต็มกำลัง เพื่อให้เกิดความปลอดภัยกับประชาชนมากที่สุด
********************************************* 21 มีนาคม 2565
วันอังคารที่ 12 เมษายน 2565
นายกฯ ห่วงใย "สุขภาพจิตวัยรุ่น" หนุนส่วนท้องถิ่น คอยเฝ้าระวัง แนะผู้ปกครอง "ไม่ปกปิดข้อมูล - ปกป้องลูกหลานในทางที่ผิด" หรือ ปรึกษาสายด่วน 1323
.....
พลเอก ประยุทธ์ จันทร์โอชา นายกรัฐมนตรี แสดงความกังวล และความห่วงใยต่อสุขภาพจิตวัยรุ่น เนื่องจากปัจจุบันพบว่า มีวัยรุ่นได้ลงมือก่อเหตุกระทำความรุนแรงต่อบุคคลภายในครอบครัว จนนำไปสู่การฆ่าบุพการี ซึ่งเป็นเรื่องที่น่าหดหู่บันทอนความรู้สึกของคนไทยทั้งประเทศ
.
นายกฯ ฝากเตือนไปยังเยาวชนว่า "อย่าเก็บความรู้สึกไว้คนเดียว พยายามปรึกษาคนที่ไว้ใจ หรือมีความน่าเชื่อถือที่สามารถแนะนำได้อย่างถูกต้อง คิดไตร่ตรองอย่างมีสติ อย่าให้อารมณ์ครอบงำจนนำไปสู่การก่อเหตุ ซึ่งอาจเกิดการเสียชีวิต พรากบุคคลอันเป็นที่รักให้จากไปอย่างไม่มีวันกลับ
.
พร้อมกำชับให้เจ้าหน้าที่ของรัฐ โดยเฉพาะส่วนท้องถิ่นที่ใกล้ชิดกับประชาชนในพื้นที่คอยสอดส่อง เฝ้าระวังดูแลพฤติกรรมเยาวชนกลุ่มเสี่ยงที่อาจจะก่อเหตุรุนแรง
.
และฝากเตือนไปยังผู้ปกครอง หากลูกหลานมีอาการไม่ปกติ ส่อไปในทิศทางที่รุนแรง ชอบทำร้ายบุคคลในครอบครัว ให้รีบแจ้งเจ้าหน้าของรัฐที่ท่านสะดวก อย่าปกปิดข้อมูล ปกป้องลูกหลานในทางที่ผิด
.
ทั้งนี้ สถาบันสุขภาพจิตเด็กและวัยรุ่นราชนครินทร์ กรมสุขภาพจิต เผยว่า จากผลสำรวจของ Mental Health Check In พบว่า วัยรุ่นมีแนวโน้มความเครียดสูงขึ้นมาก โดยระดับความเครียดในรอบเดือนมี.ค.ที่ผ่านมา ยังสูงกว่าในกลุ่มวัยทำงานถึง 4 เท่า
.
หากพ่อแม่ ผู้ปกครองสงสัยว่าบุตรหลานในครอบครัว อาจมีปัญหาเรื่องสุขภาพจิต สามารถปรึกษาผู้เชี่ยวชาญหรือจิตแพทย์เพื่อร่วมกันวางแผนช่วยเหลือ หรือ โทรสายด่วนสุขภาพจิต 1323 ได้ตลอด 24 ชั่วโมง
.
อ่านเพิ่มเติม คลิกhttps://www.thaigov.go.th/news/contents/details/53494
#ไทยคู่ฟ้า#ร่วมต้านโควิด19
-------------------
วันอังคารที่ 31 พฤษภาคม 2565
โฆษกรัฐบาล เผย "นายกฯ" แนะชาวไทยมุสลิมที่จะเดินทางไปประกอบศาสนกิจหรือประกอบพิธีฮัจญ์ ขอให้ยึดมาตรการดูแลสุขภาพ  เพื่อความปลอดภัย  โดยวันนี้พบผู้ติดเชื้อโควิด-19 รายใหม่ 3,955 ราย
โฆษกรัฐบาล เผย "นายกฯ" แนะชาวไทยมุสลิมที่จะเดินทางไปประกอบศาสนกิจหรือประกอบพิธีฮัจญ์ ขอให้ยึดมาตรการดูแลสุขภาพ  เพื่อความปลอดภัย  โดยวันนี้พบผู้ติดเชื้อโควิด-19 รายใหม่ 3,955 ราย
วันนี้ (31 พ.ค. 65) นายธนกร วังบุญคงชนะ โฆษกประจำสำนักนายกรัฐมนตรีเผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม แสดงความห่วงใยชาวไทยมุสลิมที่จะเดินทางไปประกอบศาสนกิจหรือทำพิธีฮัจญ์ ณ มหานครเมกกะห์และเมืองมะดีนาห์ ประเทศซาอุดิอาระเบีย เนื่องจากการประกอบพิธีฮัจญ์เป็นกิจกรรมที่มีการรวมตัวของคนหมู่มาก มีโอกาสเสี่ยงต่อการแพร่ระบาดของโรคติดเชื้อไวรัสโคโรนา 2019 (COVID-19) หรือโรคติดต่ออื่น ๆ ได้ง่าย ทั้งนี้กระทรวงสาธารณสุขได้จัดระบบบริการสุขภาพตั้งแต่ก่อนเดินทาง ทั้งการอบรมให้ความรู้การดูแลตนเองด้านสุขภาพ ฉีดวัคซีน คัดกรองความเสี่ยงรวมไปถึงสนับสนุนยาสามัญประจำบ้าน หน้ากากอนามัย และให้บริการเชิงรุกด้านการส่งเสริมสุขภาพและป้องกันโรคในที่พักของผู้แสวงบุญ และจัดตั้งคลินิกฮัจญ์ในสถานบริการสาธารณสุข พร้อมส่งทีมแพทย์ไปให้การดูแลผู้ที่เดินทางไปเข้าร่วมพิธี มีการจัดตั้งโรงพยาบาลชั่วคราวที่มีเตียงสำหรับผู้ป่วยใน 20 เตียง เพื่อให้บริการตรวจรักษา ทำหัตถการฉุกเฉิน และส่งรักษาต่อสำหรับมาตรการภายหลังเสร็จสิ้นการแสวงบุญ ได้จัดบริการคัดกรองความเสี่ยงและเฝ้าระวังป้องกันโรคติดต่ออย่างต่อเนื่องเพื่อรองรับผู้เดินทางกลับภูมิลำเนาอย่างปลอดโรค ปลอดภัยซึ่งนายกรัฐมนตรีขอให้ประชาชนรักษามาตรการความปลอดภัย ดูแลตนเองด้านสุขภาพ ฉีดวัคซีนเพื่อป้องกันความเสี่ยงของโรคโควิด-19 สวมหน้ากากผ้าหรือหน้ากากอนามัย เพื่อป้องกันโรค รักษาระยะห่าง หมั่นนล้างบ่อย ๆลดการสัมผัสจุดเสี่ยงร่วม ตลอดจนหลีกเลี่ยงการเข้าไปในพื้นที่เสี่ยงต่อการติดเชื้อ พร้อมทั้งขอให้ประชาชนทุกคนร่วมมือกันปฏิบัติตามมาตรการการป้องกันการแพร่ระบาดของโรคติดเชื้อไวรัสโคโรนา 2019 (COVID-19) อย่างเคร่งครัด
สำหรับสถานการณ์การแพร่ระบาดของโควิด-19 วันนี้ พบผู้ติดเชื้อโควิด-19 รายใหม่ 3,955 ราย จำแนกเป็น ผู้ติดเชื้อในประเทศ 3,954 ราย และผู้ป่วยมาจากต่างประเทศ 1 ราย ผู้เสียชีวิตเพิ่มขึ้น 21 ราย ผู้ที่กำลังรักษาตัว 39,861 ราย และมียอดผู้ที่หายป่วยกลับบ้านแล้ว 6,607 ราย ทำให้มียอดผู้ป่วย ยืนยันสะสมตั้งแต่ 1 ม.ค. 65 จำนวน 2,227,022 ราย จำนวนผู้ที่หายป่วยสะสมจำนวน 2,212,083 ราย จำนวนผู้ป่วยปอดอักเสบ รักษาตัวอยู่ในโรงพยาบาล 880 ราย เฉลี่ยจังหวัดละ 11 ราย อัตราครองเตียง ร้อยละ 12.3 ขณะที่รายงานภาพรวมการฉีดวัคซีนโควิด-19 สรุปจำนวนผู้ที่ได้รับได้รับวัคซีนสะสม ตั้งแต่ 28 ก.พ. 64 - 29 พ.ค. 65 รวม 137,590,155 โดส ใน 77 จังหวัด แบ่งเป็นผู้ได้รับวัคซีนเข็มที่ 1 สะสม 56,731,873 โดส ผู้ได้รับวัคซีนเข็มที่ 2 สะสม 52,627,141 โดส และผู้ได้รับวัคซีนเข็มที่ 3 ขึ้นไป สะสม 28,231,141 โดส
วันจันทร์ที่ 14 มิถุนายน 2564
พนักงานสำนักงานการบินพลเรือนแห่งประเทศไทย (CAAT) ตรวจพบ COVID-19 เพิ่มเติมอีก 2 ราย
จากสถานการณ์การแพร่ระบาดของโรคติดเชื้อไวรัส COVID-19 ล่าสุดสำนักงานการบินพลเรือนแห่งประเทศไทย (CAAT) ได้รับรายงานการติดเชื้อของพนักงานเพิ่มเติมอีก 2 ราย โดยเป็นพนักงานฝ่ายการเงินและการบัญชีหนึ่งราย และสำนักตรวจสอบภายในหนึ่งราย
จากสถานการณ์การแพร่ระบาดของโรคติดเชื้อไวรัส COVID-19 ล่าสุดสำนักงานการบินพลเรือนแห่งประเทศไทย (CAAT) ได้รับรายงานการติดเชื้อของพนักงานเพิ่มเติมอีก 2 ราย โดยเป็นพนักงานฝ่ายการเงินและการบัญชีหนึ่งราย และสำนักตรวจสอบภายในหนึ่งราย
จากการตรวจสอบพบว่าพนักงานทั้งสองรายได้ปฏิบัติงานที่บ้านตามมาตรการของ CAAT ในช่วงเวลา 2 สัปดาห์ที่ผ่านมา และเบื้องต้นประเมินได้ว่าการติดเชื้อของพนักงานทั้ง 2 ราย ไม่ได้มีความเชื่อมโยงกับการติดเชื้อของพนักงาน CAAT รายที่ได้รายงานไปเมื่อวันที่ 15 พฤษภาคมที่ผ่านมา (พนักงานส่งเอกสาร) และไม่ได้เป็นการติดต่อภายในสำนักงานเนื่องจากทั้งสองรายปฏิบัติงานที่บ้าน
ด้านการประเมินผู้ใกล้ชิดที่มีความเสี่ยงสูงของพนักงาน รายแรกไม่พบผู้ที่มีความเสี่ยงสูงในสำนักงาน ส่วนรายที่ 2 กำลังอยู่ในระหว่างขั้นตอนการสอบสวนโรค
ทั้งนี้ พนักงานทั้งสองรายได้รับวัคซีนเข็มแรกแล้ว ในวันที่ 28 และ 29 พฤษภาคมที่ผ่านมาแต่เนื่องจากเริ่มมีอาการป่วยเล็กน้อย จึงรีบเข้ารับการตรวจหาเชื้อไวรัส COVID-19 เพื่อป้องกันการแพร่ระบาดในเบื้องต้น
CAAT ยังคงเน้นย้ำให้พนักงานปฏิบัติงานที่บ้าน (Work From Home) รวมทั้งให้ปฏิบัติตามมาตรการของสำนักงานและสาธารณสุขอย่างเคร่งครัด รวมถึงกำชับว่าแม้จะได้รับวัคซีนเข็มแรกแล้วแต่ยังคงต้องระมัดระวังตนเอง เนื่องจากต้องใช้ระยะเวลาเพื่อให้ร่างกายเกิดภูมิคุ้มกัน หากมีความคืบหน้าเพิ่มเติมหรือข้อมูลสำคัญอื่น ๆ CAAT จะแจ้งให้ทราบโดยเร็วต่อไป
วันจันทร์ที่ 13 มิถุนายน 2565
“สาธิต” เปิดศูนย์หัวใจและหลอดเลือด รพ.ระยอง ผู้ป่วยรักษาใกล้บ้าน เพิ่มโอกาสรอดชีวิต
รัฐมนตรีช่วยว่าการกระทรวงสาธารณสุข เปิดศูนย์หัวใจและหลอดเลือด โรงพยาบาลระยอง พัฒนาศักยภาพความเชี่ยวชาญในการรักษาโรคหัวใจและหลอดเลือด ให้ผู้ป่วยเข้าถึงการรักษารวดเร็ว ใกล้บ้าน เพิ่มโอกาสรอดชีวิต
รัฐมนตรีช่วยว่าการกระทรวงสาธารณสุข เปิดศูนย์หัวใจและหลอดเลือด โรงพยาบาลระยอง พัฒนาศักยภาพความเชี่ยวชาญในการรักษาโรคหัวใจและหลอดเลือด ให้ผู้ป่วยเข้าถึงการรักษารวดเร็ว ใกล้บ้าน เพิ่มโอกาสรอดชีวิต พร้อมเปิดศูนย์พัฒนาเด็กเล็กดูแลบุตรของเจ้าหน้าที่รพ. เป็นสวัสดิการ โดยมีทีมสหวิชาชีพจัดสภาพแวดล้อมและกิจกรรมส่งเสริมพัฒนาการตามวัยอย่างมีคุณภาพ ตามนโยบายเล่นเปลี่ยนโลก
วันนี้ (13 มิถุนายน 2565) ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมด้วย คณะผู้บริหารกระทรวงสาธารณสุข คณะผู้บริหารโรงพยาบาลระยอง และเจ้าหน้าที่ ร่วมเปิดศูนย์พัฒนาเด็กเล็กและศูนย์หัวใจและหลอดเลือด ณ โรงพยาบาลระยอง และกล่าวว่า กระทรวงสาธารณสุขมุ่งพัฒนาระบบบริการสุขภาพ (Service Plan) โดยให้สถานพยาบาลในสังกัดเพิ่มศักยภาพการบริการ มีโรงพยาบาลศูนย์/โรงพยาบาลทั่วไปเป็นแม่ข่ายในการพัฒนาระบบบริการสุขภาพในระดับจังหวัด โดยเฉพาะศูนย์ความเชี่ยวชาญ 4 สาขา ได้แก่ ศูนย์ความเชี่ยวชาญโรคหัวใจและหลอดเลือด ศูนย์ความเชี่ยวชาญโรคมะเร็ง ศูนย์ความเชี่ยวชาญด้านทารกแรกเกิด และศูนย์ความเชี่ยวชาญด้านอุบัติเหตุ เพื่อให้เกิดประโยชน์สูงสุดต่อการดูแลสุขภาพประชาชนในพื้นที่
โดยจังหวัดระยอง เป็นจังหวัดหนึ่งในเขตสุขภาพที่ 6 ที่มีประชากรวัยทำงานป่วยด้วยโรคหัวใจสูง โดยเฉพาะกล้ามเนื้อหัวใจขาดเลือดเฉียบพลันที่พบมากเป็นอันดับ 1 ในปี 2561 มีอัตราการเสียชีวิตถึงร้อยละ 25 และมีผู้ป่วยที่สามารถเข้าถึงการรักษาด้วยการสวนหัวใจเพื่อเปิดหลอดเลือดที่อุดตันเพียงร้อยละ 19.3 ทั้งนี้ เขตสุขภาพที่ 6 มีศูนย์โรคหัวใจที่มีความเชี่ยวชาญระดับสูงอยู่ที่โรงพยาบาลชลบุรี และโรงพยาบาลพระปกเกล้าจันทบุรี ซึ่งทั้ง 2 แห่งต้องใช้ระยะเวลาในการเดินทางจากจังหวัดระยองไม่ต่ำกว่า 120 นาที โรงพยาบาลระยองในฐานะเป็นโรงพยาบาลแม่ข่ายจึงได้พัฒนาศักยภาพความเชี่ยวชาญในการรักษาด้านโรคหัวใจและหลอดเลือด สามารถให้การรักษาผู้ป่วยด้วยการสวนหัวใจ ใส่ขดลวดถ่างขยายเส้นเลือด และการผ่าตัดหัวใจ โดยทีมแพทย์ผู้เชี่ยวชาญของโรงพยาบาลระยองร่วมกับโรงพยาบาลจุฬารัตน์ ทำให้ผู้ป่วยทุกสิทธิการรักษาสามารถเข้ารับการรักษาได้อย่างรวดเร็วในสถานพยาบาลใกล้บ้าน ไม่ต้องส่งต่อไปนอกจังหวัดหรือนอกเขต ช่วยเพิ่มโอกาสในการรอดชีวิตและลดภาระค่าใช้จ่ายในการเดินทาง
ทั้งนี้ ศูนย์หัวใจและหลอดเลือดฯ มีเตียงรองรับผู้ป่วยวิกฤต 5 เตียง เตียงสามัญ 12 เตียง ห้องพิเศษ 1 ห้อง และห้องแยกโรคระบบแรงดันลบ 1 ห้อง เปิดให้บริการตั้งแต่เดือนมกราคม -พฤษภาคม 2565 มีผู้ป่วยได้รับการสวนหัวใจ 232 ราย และผ่าตัดหัวใจ 15 ราย ทำให้อัตราเสียชีวิตของผู้ป่วยกลุ่มโรคกล้ามเนื้อหัวใจตายเฉียบพลันลดลงจากร้อยละ 19.8 ในปี 2564 เหลือร้อย 8.62
สำหรับศูนย์พัฒนาเด็กเล็ก โรงพยาบาลระยอง จัดขึ้นเพื่อเป็นสวัสดิการดูแลบุตรของเจ้าหน้าที่โรงพยาบาล ที่มีอายุ 3 เดือน–3 ปี มีทีมสหวิชาชีพจัดสภาพแวดล้อมและกิจกรรมส่งเสริมพัฒนาการเด็กตามวัยอย่างเหมาะสมรวมถึงจัดหลักสูตรการเรียนการสอนเพื่อเตรียมเด็กเข้าสู่วัยเรียนอย่างมีคุณภาพ ตามนโยบายเล่นเปลี่ยนโลกของกรมอนามัย
*************************************** 13 มิถุนายน 2565
วันอังคารที่ 21 กันยายน 2564
กระทรวงยุติธรรม ประชุมคณะอนุกรรมการประสานความร่วมมือด้านสิทธิมนุษยชน และขับเคลื่อนแผนสิทธิมนุษยชนแห่งชาติ ครั้งที่ ๒/๒๕๖๔
กระทรวงยุติธรรม ประชุมคณะอนุกรรมการประสานความร่วมมือด้านสิทธิมนุษยชน และขับเคลื่อนแผนสิทธิมนุษยชนแห่งชาติ ครั้งที่ ๒/๒๕๖๔
ในวันจันทร์ที่ ๒๐ กันยายน ๒๕๖๔ เวลา ๑๕.๐๐ น. ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม เป็นประธานประชุมคณะอนุกรรมการประสานความร่วมมือด้านสิทธิมนุษยชน และขับเคลื่อนแผนสิทธิมนุษยชนแห่งชาติ ครั้งที่ ๒/๒๕๖๔ ผ่านระบบการประชุมทางไกล (Video Conference) โดยมีนายเรืองศักดิ์ สุวารี อธิบดีกรมคุ้มครองสิทธิและเสรีภาพ นายเกิดโชค เกษมวงศ์จิตร รองอธิบดีกรมคุ้มครองสิทธิและเสรีภาพ พร้อมด้วยคณะอนุกรรมการฯ และผู้แทนจากหน่วยงานที่เกี่ยวข้องเข้าร่วม
โดยที่ประชุมได้รับทราบผลการขับเคลื่อนงานสิทธิมนุษยชนในจังหวัดนำร่อง ๑๐ จังหวัด และรับทราบผลการขับเคลื่อนงานตามแผนสิทธิมนุษยชน ฉบับที่ ๔ ประจำปี ๒๕๖๓ นอกจากนี้ได้ร่วมกันพิจารณา (ร่าง) แผนสิทธิมนุษยชนแห่งชาติ ฉบับที่ ๕ (พ.ศ. ๒๕๖๖ - ๒๕๗๐) โดยได้รับเกียรติจาก รศ.ดร. ศรีสมบัติ โชคประจักษ์ชัด มหาวิทยาลัยมหิดล และคณะที่ปรึกษา นำเสนอ (ร่าง) แผนสิทธิมนุษยชนแห่งชาติ ฉบับที่ ๕ (พ.ศ. ๒๕๖๖ - ๒๕๗๐) ทั้งนี้ ที่ประชุมได้ให้ความเห็นที่เป็นประโยชน์ต่อการยกร่างแผน ฉบับที่ ๕ ซึ่งจะนำข้อเสนอแนะดังกล่าวไปปรับปรุง (ร่าง) แผนสิทธิมนุษยชนแห่งชาติ ฉบับที่ ๕ (พ.ศ. ๒๕๖๖ - ๒๕๗๐) ให้มีความสมบูรณ์ยิ่งขึ้นต่อไป
วันพุธที่ 23 มีนาคม 2565
กระทรวงกลาโหม ร่วมกับกรุงเทพมหานครสานต่อนโยบายรองนายกรัฐมนตรีพัฒนาคุณภาพน้ำในคลองเขตพระนคร เปิดทางน้ำไหลบรรเทาน้ำเน่าเสีย
ตามนโยบายของ พลเอก ประวิตร วงษ์สุวรรณ รองนายกรัฐมนตรี​ ในการบูรณาการความร่วมมือระหว่างกระทรวงกลาโหม และกรุงเทพมหานคร
เพื่อพัฒนาคุณภาพน้ำในคลองโอ่งอ่าง คลองบางลำพู คลองแสนแสบและคลองสาขา ให้มีสภาพดีขึ้น ลดความสกปรกที่สะสม ตลอดจนเปิดทางน้ำไหลบรรเทาน้ำเน่าเสีย วันนี้เมื่อเวลา 15.30 น. พลเอก สนิธชนก สังขจันทร์ รองปลัดกระทรวงกลาโหม ผู้แทน พลเอก วรเกียรติ รัตนานนท์ ปลัดกระทรวงกลาโหม พร้อมด้วย นายขจิต ชัชวานิชย์ ปลัดกรุงเทพมหานคร ลงพื้นที่ตรวจเยี่ยมการทำงานของเรือไล่ตะกอน กรมการทหารช่าง
ทั้งนี้ กรมการทหารช่าง จะสนับสนุนเรือไล่ตะกอนซึ่งเป็นเรือแบบ 2 ใบพัด 1 เครื่องยนต์ สามารถผลักดันดินได้ 1 ลบ.ม./วินาที โดยจะไล่ตะกอนที่นอนท้องคลองให้ฟุ้งขึ้นพร้อมกับผลักดันให้ตะกอนไหลลงสู่แม่น้ำเจ้าพระยา เพื่อปฎิบัติงานที่คลองโอ่งอ่างและคลองบางลำพู ในวันที่ 21-25 มี.ค. 65 ตั้งแต่บริเวณคลองมหานาค (ป้อมมหากาฬ) จนถึงป้อมสันติชัยปราการ ระยะทาง 1,550 เมตร กว้าง 20-22 เมตร โดยมีสำนักการระบายน้ำ กรุงเทพมหานคร สนับสนุน เรือ 2 ลำ และเจ้าหน้าที่ช่วยสนับสนุนการปฎิบัติงาน ทั้งนี้หลังจากดำเนินการผลักตะกอนดินในคลองบางลำพูแล้วเสร็จ จะเคลื่อนย้ายเรือไปดำเนินการในคลองสาขา คลองแสนแสบ เพิ่มเติมต่อไป
#กลาโหม135ปี
วันศุกร์ที่ 13 สิงหาคม 2564
พม. เร่งช่วยเหลือเด็กหญิงอายุ 3 เดือน อาศัยอยู่ย่านบางแคเหนือ และเด็กชายอายุ 2 เดือน  อาศัยอยู่ย่านมีนบุรี ติดเชื้อโควิด-19 ไม่มีเตียงรักษา  ให้เข้ารับการรักษา
พม. เร่งช่วยเหลือเด็กหญิงอายุ 3 เดือน อาศัยอยู่ย่านบางแคเหนือ และเด็กชายอายุ 2 เดือน อาศัยอยู่ย่านมีนบุรี ติดเชื้อโควิด-19 ไม่มีเตียงรักษา ให้เข้ารับการรักษาที่สถาบันสุขภาพเด็กแห่งชาติมหาราชินี เรียบร้อยแล้ว
เมื่อวันที่1 ส.ค. 64เวลา 13.00 น. นางสาวแรมรุ้ง วรวัธ รองปลัดกระทรวงการพัฒนาสังคมและความมั่นคงของมนุษย์ ในฐานะโฆษกกระทรวงการพัฒนาสังคมและความมั่นคงของมนุษย์ เปิดเผยว่า จากกรณี เมื่อวันที่ 28 ก.ค. 64 มีสื่อช่อง Nation ขอความช่วยเหลือเด็กหญิงอายุ 3 เดือน ติดเชื้อโควิด-19 พร้อมพ่อและแม่ อาศัยอยู่ย่านบางแคเหนือ กทม. ไม่มีเตียงรักษา ทาง รพ. ให้กลับมาพักดูอาการที่ห้องพัก และเมื่อวันที่ 29 ก.ค. 64 กระทรวง พม. ได้ติดต่อประสานเพื่อให้ความช่วยเหลือในเบื้องต้น ต่อมาเมื่อวันที่ 31 ก.ค. 64 พ่อของเด็กหญิงโทรศัพท์มาแจ้งกับเจ้าหน้าที่กระทรวง พม. ว่าเด็กหญิงอาการไม่ดีขึ้น เริ่มมีไข้สูง กินนมไม่ได้ และถ่ายเหลว ทั้งนี้ เจ้าหน้าที่จึงได้ประสานศูนย์ช่วยเหลือเด็กและเยาวชนในภาวะวิกฤต กสศ. เพื่อจัดทีมลงพื้นที่เข้าไปช่วยเหลือและรับเด็กเข้ารับการรักษาที่สถาบันสุขภาพเด็กแห่งชาติมหาราชินี เมื่อเวลาประมาณ 22.30 น. เรียบร้อยแล้ว
นางสาวแรมรุ้ง กล่าวต่ออีกว่า และอีกกรณีจากเพจ "อยากดังเดี๋ยวจัดให้ รีเทิร์น Part 1" เมื่อวันที่ 25 ก.ค. 64 แจ้งขอความช่วยเหลือครอบครัวป่วยโควิด-19 ทั้งนี้ เจ้าหน้าที่กระทรวง พม. ได้ติดต่อประสานสอบถามข้อเท็จจริง พบว่า ทั้งครอบครัวติดเชื้อโควิด-19 ทั้ง 6 ราย และรักษาตัวที่บ้านแบบ Home Isolation อาศัยอยู่ย่านมีนบุรี กทม. แต่มี 2 ราย ที่อาการค่อนข้างหนัก คือหญิงอายุ 17 ปี และลูกชายวัย 2 เดือน มีอาการไอ มีเสลด หายใจไม่ค่อยออก หอบเหนื่อย และเมื่อวันที่ 31 ก.ค. 64 ได้ช่วยเหลือประสานสถาบันสุขภาพเด็กแห่งชาติมหาราชินี เข้ารับตัวแม่และเด็กหญิง เข้ารับการรักษาตัวเรียบร้อยแล้ว
นางสาวแรมรุ้ง กล่าวเพิ่มเติมว่า สำหรับกลุ่มคนพิการ กลุ่มเปราะบาง และประชาชนที่กำลังประสบปัญหาความเดือดร้อนจากผลกระทบของโรคโควิด-19 สามารถติดต่อขอความช่วยเหลือได้ที่ 1)ศูนย์ช่วยเหลือสังคม สายด่วน พม. โทร.13002) สายด่วนคนพิการ โทร. 1479 3) สำนักงานพัฒนาสังคมและความมั่นคงของมนุษย์จังหวัดทั่วประเทศ และ 4) อาสาสมัครพัฒนาสังคมและความมั่นคงของมนุษย์ (อพม.) ในพื้นที่
วันอังคารที่ 12 กรกฎาคม 2565
ครม.เห็นชอบการจัดทำเหรียญเฉลิมพระเกียรติสมเด็จพระนางเจ้าสิริกิติ์ฯ เนื่องในโอกาสพระราชพิธีมหามงคลเฉลิมพระชนมพรรษา 90 พรรษา 12 สิงหาคม 2565
ครม.เห็นชอบการจัดทำเหรียญเฉลิมพระเกียรติสมเด็จพระนางเจ้าสิริกิติ์ฯ เนื่องในโอกาสพระราชพิธีมหามงคลเฉลิมพระชนมพรรษา 90 พรรษา 12 สิงหาคม 2565
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี (ครม.) เมื่อวันที่ 12 ก.ค. 2565 ได้เห็นชอบการจัดทำเหรียญเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ในโอกาสพระราชพิธีมหามงคลเฉลิมพระชนมพรรษา 90 พรรษา 12 สิงหาคม 2565 ตามที่กระทรวงการคลังเสนอ
ทั้งนี้ เพื่อเป็นการเฉลิมพระเกียรติและน้อมสำนึกในพระมหากรุณาธิคุณอย่างหาที่สุดมิได้ ที่พระองค์ทรงเป็นแม่ของแผ่นดิน มีพระคุณอันประเสริฐยิ่งของราษฎร ทรงเป็นศูนย์รวมของราษฎรทั้งแผ่นดินและทรงปฏิบัติพระราชกรณียกิจนานัปการ เพื่อประโยชน์สุขของราษฎรและความอุดมสมบูรณ์แก่แผนดินตลอดมา ตลอดจนการส่งเสริมศิลปาชีพในงานหัตถศิลป์หลากหลายแขนงก่อให้เกิดการทำนุบำรุง สืบทอดงานศิลปะอย่างเข้มข้นและต่อเนื่องจนศิลปะไทยอันเป็นเอกลักษณ์หนึ่งของชาติสร้างชื่อเสียงไปยังนานาประเทศ และเป็นการยกฐานะความเป็นอยู่ของประชาชนชาวไทย
น.ส.ไตรศุลี กล่าวว่า กรมธนารักษ์ กระทรวงการคลัง จะดำเนินการจัดทำเหรียญชนิดบุรุษ และสตรี จำนวนไม่เกิน 300,000 เหรียญ โดยลักษณะเหรียญจะเป็นเหรียญกลม ส่วนผสมเงินร้อยละ 92.5 และทองแดงร้อยละ 7.5 เส้นผ่าศูนย์กลาง 32 มิลลิเมตร น้ำหนักเหรียญ 23 กรัม
สำหรับลวดลายนั้น ด้านหน้า กลางเหรียญมีพระรูปสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ทรงกุณฑลเพชร ทรงฉลองพระองค์ชุดไทย ทรงผ้าทรงสะพักประจำเครื่องขัตติยราชอิสริยาภรณ์อันมีเกียรติคุณรุ่งเรืองยิ่งมหาจักรีบรมราชวงศ์ เฉวียงพระอังสา ทรงสายสร้อยมหาจักรี ดาราจักรี และสายสะพายจักรี พระอังสาเบื้องซ้ายประดับดวงตราปฐมจุลจอมเกล้าและเหรียญรัตนาภรณ์ รัชกาลที่9 ชั้นที่1 ภายในวงขอบเหรียญเบื้องล่าง มีข้อความว่า "สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง"
ส่วนด้านหลัง กลางเหรียญมีอักษรพระนามาภิไธย "ส.ก." อยู่ภายใต้พระมหามงกุฎ ภายในวงขอบเหรียญเบื้องล่างมีข้อความว่า "เฉลิมพระชนมพรรษา ๙๐ พรรษา ๑๒ สิงหาคม ๒๕๖๕"
บริเวณขอบนอกเหรียญ ด้านหน้าเบื้องบนมีอักษรพระนามาภิไธย "ส.ก." อยู่ภายใต้พระมหามงกุฎ ด้านหลังขอบนอกเหรียญมีห่วงสำหรับบุรุษใช้ห้อยกับแพรแถบ กว้าง 32 มิลลิเมตร สำหรับสตรีใช้ห้อยกับแพรแถบดังกล่าว แต่ผูกเป็นรูปแมลงปอ
สำหรับความหมายของผ้าแพรแถบซึ่งมีความกว้าง 32 มิลลิเมตรนั้น พื้นแพรแถบสีฟ้าอันเป็นสีประจำวันพระราชสมภพ มีริ้วสีขาว หมายถึงน้ำพระราชหฤทัยอันบริสุทธิ์ผุดผ่อง เปี่ยมไปด้วยพระมหากรุณาธิคุณที่แผ่ไพศาลไปยังพสกนิกร และมีริ้วสีน้ำเงิน หมายถึงสีประจำสถาบันพระมหากษัตริย์
น.ส.ไตรศุลี กล่าวว่า กรมธนารักษ์ จะเริ่มจำหน่ายจ่ายแจกแก่ข้าราชการ ทหาร ตำรวจ พ่อค้าและประชาชนทั่วไปตั้งแต่วันที่พระราชกฤษฎีกาที่ออกตามความในพระราชบัญญัติว่าด้วยเหรียญเฉลิมพระเกียรติและเหรียญที่ระลึก พ.ศ. 2548 ประกาศในราชกิจจานุเบกษาแล้ว สำหรับราคาเหรียญนั้น ทั้งชนิดบุรุษและสตรี จำหน่ายในราคา 1,600 บาท
วันจันทร์ที่ 21 กุมภาพันธ์ 2565
ชัยวุฒิ เผย call center ป่วนตำรวจ เหตุเพราะรัฐลุกปราบหนัก ชมสื่อช่วยกันดี วอนทุกฝ่าย เตือน ปชช.
ชัยวุฒิ เผย call center ป่วนตำรวจ เหตุเพราะรัฐลุกปราบหนัก ชมสื่อช่วยกันดี วอนทุกฝ่าย เตือน ปชช.
รมว.ดิจิทัลเพื่อเศรษฐกิจเเละสังคม เผยเเก๊งคอลเซ็นเตอร์ป่วนตำรวจ เหตุเพราะ รัฐรุกปราบปรามหนัก ชื่นชมสื่อเสนอข่าว พร้อมฝากทุกคนช่วยกันเตือนคนไม่ให้ใกล้ตัวตกเป็นเหยื่อ
นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจเเละสังคม เปิดเผยถึงสาเหตุที่เเก๊งคอลเซ็นเตอร์ ระบาดหนักถึงขั้นโทรศัพท์ไปหาตำรวจ เนื่องจาก ขณะนี้ รัฐบาล โดยท่านนายกรัฐมนตรี พลเอกประยุทธ์ จันทร์โอชา ได้มีคำสั่งให้ทุกฝ่ายที่เกี่ยวข้อง ช่วยกัน กวดขันดูเเล เเละมีมาตรการเชิงรุกปราบปรามอย่างหนัก จะเห็นได้จากการเตรียมลงนาม MOU กับประเทศกัมพูชา และ การเเก้กฎหมายเกี่ยวกับบัญชีม้า สิ่งต่างๆเหล่านี้ เป็นเหตุผลที่ทำให้เเก๊งมิจฉาชีพ รู้ว่าจากนี้ ต่อไปไม่ง่าย เเล้วที่เขา จะหลอกกลวงประชาชน แก๊งคอลเซ็นเตอร์คนร้ายที่มาหลอกลวงประชาชนก็แพร่ระบาดไปทุกกลุ่มทุกอาชีพ ไม่เลือกกลุ่มเป้าหมาย แม้แต่เจ้าหน้าที่ตำรวจ ยังถูกแก๊งคอลเซ็นเตอร์โทรเข้ามา สิ่งเหล่านี้เกิดจากกระบวนการแก๊งคอลเซ็นเตอร์ได้เร่งทำงานอย่างหนัก เพราะว่าทางเจ้าหน้าที่ตำรวจก็เข้าไปกดดัน ปราบปราม จับกุม รวมถึงทลายบัญชีม้า ทำให้การทำงานของแก๊งคอลเซ็นเตอร์ยากขึ้น มิจฉาชีพก็ต้องเร่งทำงานแข่งกับเวลาที่เรา เข้าไปปราบปรามเขาเช่นกัน
อย่างไรก็ตามผมต้องขอขอบคุณพี่น้องสื่อมวลชนทุกท่าน ที่ให้การเสนอข่าวเกี่ยวกับแก๊งคอลเซ็นเตอร์ การหลอกลวงพี่น้องประชาชน ซึ่งการแจ้งเตือนประชาชนคือสิ่งที่ดีที่สุดในตอนนี้ เราต้องช่วยกันพูด ช่วยกันเตือน เพราะทางกระทรวงดิจิทัล ไม่สามารถไปปิดกั้นการติดต่อสื่อสารระหว่างพี่น้องประชาชนได้เป็นสิทธิ เสรีภาพ ตามรัฐธรรมนูญทุกคนมีสิทธิที่จะโทร ติดต่อสื่อสารกัน แต่ถ้าท่านพบว่ามีคนร้ายเข้ามาหลอกลวงท่าน และมีกลุ่มมิจฉาชีพเข้ามาสร้างปัญหาให้พี่น้องประชาชน ท่านร้องเรียนหรือแจ้งความเข้ามาที่เจ้าหน้าที่ตำรวจหรือที่กระทรวงดิจิทัล เราจะเร่งดำเนินการแก้ไขปัญหาให้พี่น้องประชาชนครับ เเต่สิ่งที่สำคัญที่สุด ทุกคนควรเตือนคนใกล้ชิด คนในครอบครัวเพื่อไม่ให้ตกเป็นเหยื่อครับ
***********************
วันจันทร์ที่ 28 กุมภาพันธ์ 2565
สธ. คิกออฟ ตรวจสุขภาพ อสม. สร้างต้นแบบคนสุขภาพดี
กระทรวงสาธารณสุข รณรงค์ตรวจสุขภาพ อสม. ตามช่วงอายุ ส่งเสริมให้ อสม.กว่า 1 ล้านคนทั่วไทยเป็นต้นแบบคนสุขภาพดี รวมทั้งสร้างความตระหนักในการดูแลสุขภาพตนเอง ป้องกันเจ็บป่วยด้วยโรคที่ป้องกันได้
กระทรวงสาธารณสุข รณรงค์ตรวจสุขภาพ อสม. ตามช่วงอายุ ส่งเสริมให้ อสม.กว่า1 ล้านคนทั่วไทยเป็นต้นแบบคนสุขภาพดี รวมทั้งสร้างความตระหนักในการดูแลสุขภาพตนเอง ป้องกันเจ็บป่วยด้วยโรคที่ป้องกันได้
วันนี้ (28 กุมภาพันธ์ 2565) ณ ห้องประชุม 1 ชั้น 9 อาคารกรมสนับสนุนบริการสุขภาพ กระทรวงสาธารณสุขนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เป็นประธานเปิดกิจกรรมรณรงค์การตรวจสุขภาพ อสม. ตามช่วงอายุ พร้อมชมนิทรรศการสาธิตบทบาทการตรวจสุขภาพ อสม. ตามช่วงอายุในทีม3 หมอ โดยมีการถ่ายทอดผ่านระบบออนไลน์ และมี นพ.ธเรศ กรัษนัยรวิวงค์ อธิบดีกรมสนับสนุนบริการสุขภาพพร้อมด้วยผู้บริหารกระทรวงสาธารณสุข และหน่วยงานที่เกี่ยวข้องเข้าร่วมงาน
นายอนุทิน กล่าวว่า อสม.ถือเป็นกลไกภาคประชาชนที่เข้มแข็ง เป็นรากฐานของการสาธารณสุขไทย และเป็น1 ใน 3 หมอ ของนโยบายส่งเสริมให้คนไทยทุกครอบครัวมีหมอประจำตัว 3 คน โดยทำงานร่วมกับหมอคนที่ 2 และ 3 ในการดูแลสุขภาพของประชาชนในชุมชน ซึ่ง อสม.ในฐานะหมอคนที่ 1 ที่มีความใกล้ชิดกับชุมชนควรต้องเป็นแบบอย่างที่ดีทั้งด้านสุขภาพกาย สุขภาพใจ ที่แข็งแรงให้กับประชาชนในพื้นที่ และคนในครอบครัว รวมทั้งเป็นแบบอย่างในการสร้างระบบเฝ้าระวังสุขภาพให้กับชุมชน จึงได้มอบหมายให้กรมสนับสนุนบริการสุขภาพ จัดทำโครงการตรวจสุขภาพ อสม. ตามช่วงอายุ โดยอสม.ทุกคนจะได้รับการซักประวัติ (Verbal Screening) การประเมินและคัดกรองสุขภาพเบื้องต้นด้วยตนเอง หรือเจ้าหน้าที่ ส่วน อสม. ที่มีอายุ 30 ปีขึ้นไป จะได้รับการตรวจทางห้องปฏิบัติการเพิ่มเติม อาทิ ตรวจระดับน้ำตาลในเลือด ตรวจอุจจาระ ตรวจมะเร็งปากมดลูก เป็นต้น
“เรามุ่งหวังให้ อสม. 1.05 ล้านคนทั่วประเทศ ซึ่งเปรียบเสมือนเป็นบุคลากรของกระทรวงสาธารณสุขที่อยู่ในชุมชน มีสุขภาพร่างกายที่แข็งแรง ไม่เจ็บป่วยด้วยโรคเรื้อรัง เพื่อให้เป็นตัวอย่างที่ดีด้านสุขภาพให้กับครอบครัวและชุมชน ให้คนในพื้นที่มีสุขภาพแข็งแรง ซึ่งจะส่งผลให้ประเทศชาติมีความแข็งแรงเช่นกัน” นายอนุทินกล่าว
นพ.ธเรศ กล่าวว่า การตรวจสุขภาพสำหรับ อสม. ตามช่วงอายุ มุ่งเน้นการให้ข้อมูลประวัติที่เกี่ยวข้องกับสุขภาพและผลการสำรวจคัดกรองสุขภาพด้วยตนเองเบื้องต้น ส่วนการตรวจทางห้องปฏิบัติการ จะดำเนินการโดยบุคลากรทางการแพทย์และสาธารณสุขในพื้นที่ เพื่อค้นหาอาการเจ็บป่วยและปัจจัยเสี่ยงต่อการเกิดโรค นำไปสู่การส่งเสริมสุขภาพ ป้องกันโรค และการบำบัดรักษาอย่างถูกต้องเหมาะสม โดยเน้นให้ อสม. ได้ใช้โปรแกรมตรวจสุขภาพ พร้อมกับรายงานผลผ่านแอปพลิเคชั่นSmart อสม. เพื่อเก็บเป็นฐานข้อมูลสุขภาพในระบบต่อไปโดยจะดำเนินการให้ครบทุกพื้นที่ภายในปี 2565
ด้านนายจำรัส คำรอด ประธานชมรม อสม.แห่งประเทศไทย กล่าวว่า ในนามประธาน อสม.แห่งประเทศไทยต้องขอขอบคุณรัฐบาลและกระทรวงสาธารณสุข ที่ให้ความสำคัญกับ อสม.มาโดยตลอด โดยเฉพาะอย่างยิ่ง ด้านสุขภาพของ อสม. ถือเป็นการสร้างพลังใจสำหรับ อสม.ทั่วประเทศ ให้มีความพร้อมทั้งด้านร่างกายและจิตใจในการปฏิบัติงาน ทั้งนี้ อสม.ทั่วประเทศขอให้คำมั่นว่า จะทำหน้าที่ดูแลสุขภาพของประชาชนให้ผ่านวิกฤตของโรคโควิด19 ไปให้ได้ พร้อมทั้งจะเป็นแบบอย่างที่ดีในการดูแลสุขภาพของตนเอง ครอบครัว และชุมชนให้ประชาชนมีคุณภาพชีวิตที่ดีอย่างยั่งยืนต่อไป
************************************ 28 กุมภาพันธ์ 2565
*********************************
วันพฤหัสบดีที่ 7 ตุลาคม 2564
Thailand- UK to strengthen comprehensive relations and cooperation
Thailand- UK to strengthen comprehensive relations and cooperation
October 6, 2021, at 14.00 hrs, at the Ivory Room, Thai Khu Fah Building, Government House, H.E. Mr. Mark Gooding, Ambassador of the United Kingdom to Thailand, paid a courtesy call on Prime Minister and Defense Minister Gen. Prayut Chan-o-cha on occasion of his assumption of the position. Government Spokesperson Thanakorn Wangboonkongchana disclosed gist of the meeting as follows:
The Prime Minister expressed pleasure to officially meet the UK Ambassador and welcomed him to Thailand. He emphasized a wish for Thailand and UK to maximize existing cooperation mechanisms in increasing trade and investment, especially in healthcare, science, technology, and innovation, for post-COVID-19 sustainable economic rehabilitation. He hoped that the two countries would rush in enhancing cooperation for sustainable recovery.
The UK Ambassador expressed pleasure to be tenured in Thailand, and conveyed the regards of Prime Minister Boris Johnson to the Prime Minister. Thailand and UK have been forging close and cordial relations for over 400 years. The Ambassador commits to further reinforce mutual relations and build on the mutually beneficial cooperation toward tangible outcome in all dimensions, be it, political cooperation, increase of trade and investment value, and regional cooperation.
Both parties came to terms to seek further cooperation in the areas of infrastructure, digital, innovation, environment, and climate change for mutual interests. They also agreed that the two countries have shared similar challenges, such as the ageing society and digital disruption, and that educational cooperation should, therefore, be promoted.
On climate change, on which both Thailand and UK have placed importance, UK is scheduled to host the 26th United Nations Climate Change conference (COP26) in Glasgow. The Prime Minister took the occasion to thank UK for its bilateral cooperation on the issue. Thailand strives to become a climate-resilient and low-carbon society by aiming to reduce its greenhouse gas emissions by 20-25% within 2030, and to achieve carbon neutrality by 2065-2070. The country is also developing the Long-Term Low Greenhouse Gas Emission Development Strategy.
With regard to healthcare cooperation, the Prime Minister was pleased that UK’s AstraZeneca has chosen Thailand as its COVID-19 vaccine production base and distribution hub in the Southeast Asian region. The Ambassador also congratulated Thailand’s success on COVID-19 vaccination.
Toward the end of the meeting, the Prime Minister conveyed his regard to Prime Minister Boris Johnson, and wished the newly reshuffled cabinet of UK a successful endeavor.
วันจันทร์ที่ 10 มกราคม 2565
โฆษกรัฐบาลเผย นายกฯ เป็นประธานการประชุม คณะหัวหน้าส่วนราชการระดับกระทรวงหรือเทียบเท่า ย้ำทุกกระทรวงบูรณาการทำงานร่วมกัน ให้สอดคล้องกับนโยบายรัฐบาลเกิดประโยชน์แก่ประชาชนมากที่สุด
โฆษกรัฐบาลเผย นายกฯ เป็นประธานการประชุม คณะหัวหน้าส่วนราชการระดับกระทรวงหรือเทียบเท่า ย้ำทุกกระทรวงบูรณาการทำงานร่วมกัน ให้สอดคล้องกับนโยบายรัฐบาลเกิดประโยชน์แก่ประชาชนมากที่สุด
วันนี้ (10 มกราคม 2565)เวลา 09.10 น. ณ ห้องยุทธนาธิการ ชั้น 2 ศาลาว่าการกลาโหม พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม เป็นประธานการประชุมคณะหัวหน้าส่วนราชการระดับกระทรวงหรือเทียบเท่า ครั้งที่ 1/2565 โดยมี พลเอก ชัยชาญ ช้างมงคล รัฐมนตรีช่วยว่าการกระทรวงกลาโหม นายดิสทัต โหตระกิตย์ เลขาธิการนายกรัฐมนตรี ปลัดกระทรวงกลาโหม และเลขาธิการ ก.พ. ให้การต้อนรับ พร้อมด้วยหัวหน้าส่วนราชการระดับกระทรวงหรือเทียบเท่าและผู้ที่เกี่ยวข้องเข้าร่วมประชุม โดยเป็นการจัดประชุมในรูปแบบผสมผสานผ่านระบบอิเล็กทรอนิกส์
ก่อนเริ่มการประชุม นายกรัฐมนตรีได้ถ่ายภาพร่วมกับคณะผู้บริหารกระทรวงกลาโหม และหัวหน้าส่วนราชการระดับกระทรวงหรือเทียบเท่า ณ บริเวณหน้าห้องยุทธนาธิการ
นายธนกร วังบุญคงชนะ โฆษกประจำสำนักนายกรัฐมนตรี สรุปสาระสำคัญ ดังนี้
นายกรัฐมนตรีกล่าวว่า การประชุมในวันนี้เป็นการประชุมคณะหัวหน้าส่วนราชการระดับกระทรวงหรือเทียบเท่า ครั้งที่ 1/2565 ในช่วงที่ผ่านมาต้องเผชิญกับความท้าทายหลายอย่าง รวมถึงสถานการณ์การแพร่ระบาดของโควิด-19 ทำให้ต้องปรับเปลี่ยนการดำเนินการด้วยวิธีใหม่ให้สอดคล้องและทันกับสถานการณ์ที่เกิดขึ้น โดยในโอกาสนี้ นายกรัฐมนตรียังได้กล่าวอวยพรปีใหม่ให้หัวหน้าส่วนราชการระดับกระทรวงหรือเทียบเท่าทุกคนประสบความสำเร็จ ทำหน้าที่ในฐานะข้าราชการที่ดีของแผ่นดิน แม้จะประสบกับความผันผวนของสถานการณ์การแพร่ระบาดของโควิด-19 ในขณะนี้ โดยเชื่อมั่นในการทำงานของทุกส่วนราชการเหมือนเป็นครอบครัวเดียวกัน และร่วมกันทำงานเพื่อตอบแทนประเทศชาติต่อไป
ทั้งนี้นายกรัฐมนตรีได้เน้นย้ำให้ทุกกระทรวงทำงานอย่างบูรณาการ เพื่อให้สอดคล้องกับนโยบายรัฐบาลและเกิดประโยชน์แก่ประชาชนมากที่สุด พร้อมแสดงความยินดีกับหัวหน้าส่วนราชการที่ได้รับพระบรมราชโองการโปรดเกล้าฯ เข้ารับตำแหน่งใหม่ จำนวน 13 คน ด้วย
.............................
วันพฤหัสบดีที่ 1 กรกฎาคม 2564
กสร. เผยผลการเจรจาได้ข้อยุติกรณีปิดกิจการชั่วคราวโรงงานผลิตเสื้อผ้าสำเร็จรูป
กสร.เผยผลการเจรจาหลังส่งพนักงานตรวจแรงงานประชุมหารือร่วมกับผู้แทนบริษัทฯ และสหภาพแรงงาน โรงงานผลิตเสื้อผ้าสำเร็จรูป จ.นนทบุรี ได้ข้อยุติ ปิดโรงงานเพื่อทำความสะอาดครั้งใหญ่ พร้อมจ่ายค่าจ้างและการเยียวยาหลังลูกจ้างต้องหยุดงานเพราะโควิด-19 ตามที่ตกลง
นายอภิญญา สุจริตตานันท์ อธิบดีกรมสวัสดิการและคุ้มครองแรงงาน (กสร.) กล่าวว่า จากกรณีที่พบลูกจ้างบริษัท ไทยการ์เมนต์เอ๊กซปอร์ต จำกัด ติดเชื้อไวรัสโควิด-19 จำนวน 75 คน เป็นเหตุให้จังหวัดนนทบุรีมีคำสั่งปิดสถานที่เป็นการชั่วคราว (ฉบับที่ 51) โดยสั่งปิดโรงงานผลิตและขายส่งเสื้อผ้าสำเร็จรูป ตั้งแต่วันที่ 30 มิถุนายน 2564 นั้น ล่าสุดกรมสวัสดิการและคุ้มครองแรงงาน ได้เร่งดำเนินการตามข้อสั่งการของ นายสุชาติ ชมกลิ่น รัฐมนตรีว่าการกระทรวงแรงงาน ซึ่งมีความห่วงใยต่อเหตุการณ์ดังกล่าว โดยให้ร่วมเจรจาหาข้อยุติในทางปฏิบัติเพื่อไม่ให้เกิดข้อขัดแย้งหรือเกิดกรณีพิพาทตามมา ซึ่งกรมส่งพนักงานตรวจแรงงานประชุมร่วมกับผู้แทนบริษัท และสหภาพแรงงานไทยการ์เมนต์ ประเทศไทย เพื่อหาแนวทางป้องกันการแพร่ระบาดโควิด-19 ในสถานประกอบกิจการ การจ่ายค่าจ้างและสวัสดิการ จากการหารือได้ข้อยุติ 3 ประเด็นสำคัญ คือ 1. บริษัทฯ ตกลงหยุดการผลิตและการทำงาน เพื่อทำความสะอาดตั้งแต่วันที่ 1-4กรกฎาคม 2564 และเปิดทำการในวันที่ 5 กรกฎาคม 2564 โดยระหว่างที่หยุดงานบริษัทฯ ยังคงจ่ายค่าจ้างเท่ากับอัตราค่าจ้างในวันทำงานปกติให้แก่ลูกจ้าง 2. บริษัทจ่ายค่าจ้างในวันที่ 28-29 มิถุนายน 2564 ให้ร้อยละ 50 ของค่าจ้าง และจ่ายค่าจ้างตามปกติในวันที่ 30 มิถุนายน 2564 3. สวัสดิการและเบี้ยขยัน บริษัทฯ ตกลงให้ลูกจ้างตามเดิม ทั้งนี้ ตามคำสั่งประกาศปิดบริษัทฯ จากสาธารณสุขจังหวัด ให้บริษัทฯ ยึดและปฏิบัติในการช่วยเหลือลูกจ้างตามสิทธิของกฎหมายที่เกี่ยวข้องต่อไป
อธิบดี กสร. กล่าวเพิ่มเติมว่า จากสถานการณ์การแพร่ระบาดของเชื้อไวรัสโควิด – 19 ซึ่งเป็นภัยร้ายแรงที่กระทบต่อเศรษฐกิจในวงกว้าง นายจ้าง ลูกจ้าง และผู้ที่เกี่ยวข้อง ควรจะต้องให้ความร่วมมือกันในการป้องกันการแพร่ระบาดดังกล่าวให้ยุติโดยเร็ว และดำเนินการตามประกาศเรื่องแนวทางในการเฝ้าระวังการป้องกันการแพร่ระบาดของโรคติดเชื้อไวรัสโคโรนา 2019 (COVID – 19) ในสถานประกอบกิจการที่กรมจัดทำไว้ หากมีข้อสงสัยเกี่ยวกับสิทธิ หน้าที่ และการปฏิบัติ สอบถามเพิ่มเติมได้ที่สำนักงานสวัสดิการและคุ้มครองแรงงานจังหวัดทุกจังหวัด สำนักงานสวัสดิการและคุ้มครองแรงงานกรุงเทพมหานครทุกพื้นที่ หรือโทรสายด่วน 1506 กด 3 หรือ 1546
วันศุกร์ที่ 8 ตุลาคม 2564
เปิด 3 หลักเกณฑ์ เกิดผลข้างเคียงนักเรียน หลังฉีดวัคซีนโควิด ยื่นเรื่องรับเงินช่วยเหลือ สอบถามเพิ่มเติมสายด่วน สปสช. 1330
....
สำนักงานหลักประกันสุขภาพแห่งชาติ (สปสช.) จัดระบบช่วยเหลือเบื้องต้นให้กับเด็กนักเรียนอายุ 12 ปีขึ้นไป ที่ได้รับวัคซีนป้องกันโควิด-19 ชนิด mRNA หากเกิดอาการไม่พึงประสงค์หลังฉีดวัคซีน สามารถขอยื่นเรื่องรับเงินช่วยเหลือได้
.
อาการไม่พึงประสงค์ที่สังเกตได้ ซึ่งจะแสดงอาการในวันที่ 3 - 7 หลังจากได้รับวัคซีน เช่น หายใจไม่สะดวก รู้สึกเหนื่อย เจ็บหน้าอก ใจสั่น เป็นลมหมดสติ จุกแน่นท้องบริเวณลิ้นปี่ เป็นต้น
.
หลักเกณฑ์การจ่ายเงินช่วยเหลือเบื้องต้นแบ่งเป็น 3 ระดับ
1️⃣มีอาการป่วยต้องรักษาต่อเนื่องจ่ายไม่เกิน 100,000 บาท
2️⃣สูญเสียอวัยวะหรือพิการจนมีผลต่อการดำรงชีวิต จ่ายไม่เกิน 240,000 บาท
3️⃣กรณีเสียชีวิตหรือทุพพลภาพถาวร จ่ายไม่เกิน 400,000 บาท
.
กรณีมีข้อสงสัย สอบถามเพิ่มเติมได้ที่ สายด่วน สปสช. 1330
วันพฤหัสบดีที่ 23 มิถุนายน 2565
เลขานุการรัฐมนตรีว่าการกระทรวงยุติธรรม นำคณะลุยไกล่เกลี่ย ช่วยชาวบ้านในงานมหกรรมไกล่เกลี่ยหนี้สินครัวเรือน ครั้งที่ ๓๖ จังหวัดน่าน และยุติธรรมพบประชาชน
เลขานุการรัฐมนตรีว่าการกระทรวงยุติธรรม นำคณะลุยไกล่เกลี่ย ช่วยชาวบ้านในงานมหกรรมไกล่เกลี่ยหนี้สินครัวเรือน ครั้งที่ ๓๖ จังหวัดน่าน และยุติธรรมพบประชาชน
ในวันพฤหัสบดีที่ ๒๓ มิถุนายน ๒๕๖๕ ณ โรงแรมน้ำทองน่าน อำเภอเมือง จังหวัดน่าน มีการจัดงานมหกรรมไกล่เกลี่ยหนี้สินครัวเรือน และยุติธรรมพบประชาชน จังหวัดน่าน โดยมี ว่าที่ร้อยตรี ธนกฤต จิตรอารีย์รัตน์ เลขานุการรัฐมนตรีว่าการกระทรวงยุติธรรม เป็นประธานเปิดงาน พร้อมด้วย นายกฤชเพชร เพชระบูรณิณ รองผู้ว่าราชการจังหวัดน่าน นายวีระกิตต์ หาญปริพรรณ์ ผู้ตรวจราชการกระทรวงยุติธรรม นายเฉลิมชัย บัวจันอัด ผู้ตรวจราชการกรมบังคับคดี นายธีรยุทธ แก้วสิงห์ ผู้เชี่ยวชาญเฉพาะด้านพิทักษ์สิทธิและเสรีภาพ กรมคุ้มครองสิทธิและเสรีภาพ นายประสงค์ชัย ไตรยะสุทธิ์ ผู้ตรวจราชการกรมพินิจและคุ้มครองเด็กและเยาวชน นายบัญญัติ วงศ์สว่าง ผู้ตรวจราชการกรมคุมประพฤติ นพ. ศราวุฒิ สุจริตธรรม ผู้เชี่ยวชาญเฉพาะด้านนิติเวช สถาบันนิติวิทยาศาสตร์ นายไกรเลิศ ดาวเรือง ผู้อำนวยการ สำนักงาน ปปส. ภาค ๕ ข้าราชการ เจ้าหน้าที่กระทรวงยุติธรรม และประชาชนเข้าร่วมงานจำนวนมาก โดยก่อนเข้างานมีการตรวจคัดกรองโควิด- 19 อย่างเข้มงวด
ว่าที่ร้อยตรี ธนกฤต กล่าวว่า ตนดีใจที่ได้มาเป็นประธานในงานมหกรรมไกล่เกลี่ยหนี้สินครัวเรือน ครั้งที่ ๓๖ และยุติธรรมพบประชาชน เป้าหมายประชาชนที่เข้าร่วมงานครั้งนี้ ๔,๕๕๑ คน ทุนทรัพย์ทั้งสิ้นกว่า ๒๙๗ ล้านบาท หน่วยงานที่เข้าร่วมไกล่เกลี่ยมีทั้ง กยศ. และสถาบันการเงิน จำนวน ๔ แห่ง คือ ธนาคารออมสิน ธนาคาร ธกส. บริษัท บริหารสินทรัพย์ เจ จำกัด และ บริษัท เจเอ็มที เน็ทเวอร์ค เซอร์วิสเซส จำกัด (มหาชน)
โดยมหกรรมไกล่เกลี่ยหนี้สินครัวเรือน ๓๓ ครั้งที่ผ่านมา มีลูกหนี้ขอไกล่เกลี่ยทั้งสิ้น ๒๖,๕๔๕ คน รวมทุนทรัพย์ทั้งสิ้น ๕,๘๔๐,๓๔๕,๔๒๒.๘๙ บาท สามารถลดค่าใช้จ่ายให้แก่ประชาชนได้กว่า ๒,๐๓๕ ล้านบาท ขอเชิญชวนให้ผู้ที่มีหนี้ได้เข้ามาสู่กระบวนการไกล่เกลี่ยหนี้สิน ไม่ว่าจะเป็นหนี้สินก่อนฟ้องหรือหลังศาลพิพากษา ประโยชน์ที่พี่น้องประชาชนจะได้รับ อาทิ ปลดผู้ค้ำประกันหนี้ กยศ. ขยายเวลา/ลดจำนวนเงินผ่อนชำระหนี้ ไม่ถูกฟ้อง ไม่ถูกยึดทรัพย์ ไม่ถูกบังคับคดี
จากนั้น ว่าที่ร้อยตรี ธนกฤต ได้มอบเงินเยียวยาผู้เสียหาย ตาม พ.ร.บ. ค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญา พ.ศ.๒๕๔๔ และที่แก้ไขเพิ่มเติม พ.ศ. ๒๕๕๙ จำนวน ๔ ราย รวมเป็นเงิน ๓๓๗,๒๔๐ บาท มอบป้ายศูนย์ไกล่เกลี่ยข้อพิพาทภาคประชาชน ๖ ศูนย์ และมอบเงินช่วยเหลือกองทุนยุติธรรม กรณีการช่วยเหลือประชาชนในการดำเนินคดี จำนวน ๓๒ ราย พร้อมทั้งเดินเยี่ยมชมบูธนิทรรศการเผยแพร่ความรู้บทบาทภารกิจของหน่วยงานในจังหวัดน่าน และร่วมพูดคุยไกล่เกลี่ยด้วยตนเองกับประชาชนที่เข้าร่วมงานอย่างใกล้ชิด รายแรกเป็นหนี้ กยศ. ก่อนฟ้อง ไม่เคยผ่อนชำระเลย ยอดหนี้ ๒๕๖,๑๕๒.๑๙ บาท วันนี้มาร่วมไกล่เกลี่ย เลขา รมว. ยธ. เจรจาไกล่เกลี่ยขอปรับลดเบี้ยปรับให้ทั้งหมด ยอดเหลือหนี้ ๒๒๙,๐๘๐ บาท ผ่อนชำระเดือนละ ๑,๐๐๐ บาท เป็นเวลา ๒๕ ปี อีกรายเป็นลูกหนี้กยศ. หลังฟ้อง ยอดหนี้ ๓๕๙,๖๐๑.๐๘ บาท เบี้ยปรับ ๒๑๖,๖๖๘ บาท วันนี้มาเจรจาขอปิดบัญชี ลดให้เหลือ ๑๔๕,๙๓๒.๗๔ บาท
ประชาชนที่เข้าร่วมงานกล่าวขอบคุณไปยังท่านนายกรัฐมนตรี และท่านสมศักดิ์ เทพสุทิน รมว. ยุติธรรมที่ได้จัดงานมหกรรมนี้ขึ้น ก่อนหน้านี้เครียดมากกำลังจะถูกฟ้อง หลังจากมาเจรจาไกล่เกลี่ย สามารถปรับลดยอดหนี้ ลดค่างวดรายเดือน ขยายระยะเวลาผ่อนชำระ และไม่ถูกฟ้องดำเนินคดีอีกด้วย หายเครียดและกลับไปประกอบอาชีพอย่างมีความสุข
วันศุกร์ที่ 15 ตุลาคม 2564
พระราชดำรัส พระบาทสมเด็จพระชนกาธิเบศร มหาภูมิพลอดุลยเดชมหาราช บรมนาถบพิตร
"...จงมั่นอยู่ในความซื่อสัตย์สุจริต
ถือเอาประโยชน์ส่วนรวมเป็นที่ตั้ง
เพราะคุณธรรมอันนี้เป็นมูลฐานอันสำคัญ
ที่จะยังความเจริญและความเป็นปึกแผ่นแก่สังคม
เป็นบ่อเกิดแห่งความสามัคคีกลมเกลียว..."
#รัชกาลที่๙ #สำนักงานปลัดกระทรวงกลาโหม #กระทรวงกลาโหม
วันอาทิตย์ที่ 1 สิงหาคม 2564
สธ.ชี้การทำ HI,CI ในผู้ติดเชื้อโควิดกลุ่มสีเขียว ช่วยลดการใช้เตียงในโรงพยาบาล
กระทรวงสาธารณสุข เผยการทำ Home Isolation , Community Isolation ในผู้ติดเชื้อโควิด 19 กลุ่มสีเขียวไม่มีอาการ หรือมีอาการเล็กน้อย ซึ่งพบร้อยละ 85 ของผู้ติดเชื้อทั้งหมด ช่วยลดการใช้เตียงในโรงพยาบาลช่วยผู้ติดเชื้อที่มีอาการปานกลางและรุนแรง
กระทรวงสาธารณสุข เผยการทำ Home Isolation , Community Isolation ในผู้ติดเชื้อโควิด 19 กลุ่มสีเขียวไม่มีอาการ หรือมีอาการเล็กน้อย ซึ่งพบร้อยละ 85 ของผู้ติดเชื้อทั้งหมด ช่วยลดการใช้เตียงในโรงพยาบาลช่วยผู้ติดเชื้อที่มีอาการปานกลางและรุนแรง หรือกลุ่มสีเหลือง สีแดงได้รับการดูแลเต็มที่
นายแพทย์ธงชัย กีรติหัตถยากร รองปลัดกระทรวงสาธารณสุข ให้สัมภาษณ์ว่า กระทรวงสาธารณสุขได้ปรับมาตรการดูแลผู้ติดเชื้อโควิดให้สอดคล้องกับสถานการณ์การแพร่ระบาดของโรค จากสายพันธุ์เดลต้าที่ระบาดได้รวดเร็ว ทำให้พบผู้ติดเชื้อจำนวนมาก ความต้องการเตียงจึงมีมากขึ้น อย่างไรก็ตาม พบว่าจำนวนผู้ติดเชื้อทั้งหมด มีประมาณร้อยละ 15 ที่มีอาการปานกลางหรืออาการรุนแรง ต้องรับไว้ในโรงพยาบาลและต้องการใช้เครื่องมือแพทย์ ซึ่งส่วนมากอยู่ในกลุ่มผู้สูงอายุ ผู้มีโรคเรื้อรัง รวมถึงคนอ้วน ซึ่งส่วนใหญ่อีกร้อยละ 85 จะมีอาการเล็กน้อยหรือไม่มีอาการเลย ไม่จำเป็นต้องอยู่โรงพยาบาล ร่างกายจะสร้างภูมิคุ้มกัน ทำลายเชื้อโรคได้ดี สามารถทำ Home Isolation อยู่ที่บ้านได้ และต้องทำการกันป้องกันไม่ให้มีการติดเชื้อสู่คนในครอบครัวรวมทั้งพี่น้องที่อยู่ด้วย แต่หากไม่สามารถอยู่ที่บ้านได้ จะนำมาอยู่รวมกันเป็น Community Isolation โดยให้ชุมชนช่วยกันดูแล เพื่อจะได้มีเตียงเพียงพอสำหรับให้ผู้ติดเชื้อกลุ่มสีเหลือง สีแดงได้รับการดูแลอย่างเต็มที่
นายแพทย์ธงชัยกล่าวต่อว่า หลังทราบผลการติดเชื้อ ให้ตรวจสอบอาการตนเอง หากไม่มีไข้ หรือมีไข้ต่ำๆ ไม่มีอาการหายใจเร็ว หายใจลำบาก เหนื่อยหอบ สามารถอยู่ที่บ้านได้ ให้โทรไปได้ที่สายด่วน สปสช. 1330 กด 14 จะได้รับการติดต่อกลับพร้อมนำชุดเซ็ตในการดูแลตัวเองที่บ้านไปให้ เช่น ปรอท ที่วัดออกซิเจน ยาฟ้าทะลายโจร หรือยาฟาวิพิราเวียร์ทานที่บ้านได้เลย และจะมีเจ้าหน้าที่ติดต่อประสานติดตามอาการวันละ 2 ครั้ง หากเริ่มมีอาการที่หนักขึ้น เช่น หายใจติดขัด ไอ แน่นหน้าอก ออกซิเจนต่ำ ก็จะมีรถไปรับ มารักษาที่โรงพยาบาล
*********************************** 1 สิงหาคม 2564
วันเสาร์ที่ 11 กันยายน 2564
รมช.สธ. ติดตามการฉีดวัคซีนโควิด 19 กลุ่ม 608 จ.ระยอง
รัฐมนตรีช่วยว่าการกระทรวงสาธารณสุข ลงพื้นที่ติดตามการฉีดวัคซีนโควิด 19 กลุ่ม 608 เร่งรัดให้ได้ตามเป้าหมาย ปรับกลยุทธ์ จ.ระยอง ให้จัดบริการเชิงรุกถึงบ้าน ถึงชุมชน เพื่อประชาชนได้รับการฉีดวัคซีนครอบคลุมที่สุด
วันนี้ (11 กันยายน 2564) ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข ลงพื้นที่ติดตามการฉีดวัคซีนโควิด 19 ที่ โรงเรียนวัดในไร่ ต.เพ อ.เมืองระยอง และ รพ.สต.พลงตาเอี่ยม อ.วังจันทร์ จังหวัดระยอง ให้สัมภาษณ์ว่า การลงพื้นที่ จ.ระยองในวันนี้ เพื่อติดตามความคืบหน้าการฉีดวัคซีนโควิด 19 ให้กับประชาชน และให้กำลังใจเจ้าหน้าที่ บุคลากรทางการแพทย์ที่ให้บริการฉีดวัคซีนประชาชนตามจุดบริการต่างๆ ซึ่งกระทรวงสาธารณสุขได้เร่งรัดการฉีดวัคซีนให้ได้ครอบคลุมตามเป้าหมายเพื่อเดินหน้าภาคเศรษฐกิจ และสังคม หากเป็นไปตามเป้าหมายจะสามารถเปิดประเทศได้ สำหรับ จ.ระยอง ถือเป็นหนึ่งในจังหวัดเขตเศรษฐกิจภาคตะวันออก จึงต้องมีการฉีดวัคซีนให้ครอบคลุมประชากรโดยเร็ว ข้อมูลล่าสุด ณ วันที่ 10 กันยายน 2564 ฉีดวัคซีนไปแล้ว 535,213 โดส ในจำนวนนี้เป็นเข็มที่ 1 จำนวน 345,981 คน คิดเป็น 51.12% ของประชากรเป้าหมาย ส่วนกลุ่ม 608 ที่มีอยู่จำนวน 178,570 คน ขณะนี้ได้รับการฉีดวัคซีนแล้ว 85,521 คน หรือ 47.89% ซึ่งต้องเดินหน้าการฉีดให้ครอบคลุมที่สุด เนื่องจากกลุ่มนี้มีความเสี่ยงหากติดเชื้ออาจป่วยหนักและเสียชีวิตได้ จึงสั่งการให้สำนักงานสาธารณสุขจังหวัดระยองปรับกลยุทธ์จัดบริการเชิงรุกไปยังบ้านที่มีผู้สูงอายุ ผู้ป่วยติดเตียง รวมถึงใน รพ.สต. เพื่อให้ประชาชนกลุ่มเป้าหมายเข้าถึงการฉีดวัคซีนได้ง่าย ลดค่าใช้จ่ายในการเดินทาง โดยวันนี้ได้มีบริการฉีดวัคซีนเชิงรุกที่โรงเรียนวัดในไร่ ตำบลเพ จำนวน 400 คน และที่ รพ.สต.พลงตาเอี่ยม อ.วังจันทร์ อีกประมาณ 80 คน
“การเดินหน้าฉีดวัคซีนให้เกิดความครอบคลุมต้องฉีดเชิงรุกเข้าไปในบ้าน ในชุมชน นำวัคซีนไปถึงพี่น้องประชาชนกลุ่ม 608 ให้มากที่สุด เพื่อให้ได้รับวัคซีนอย่างทั่วถึง เนื่องจากกลุ่มนี้มีโอกาสติดเชื้อและป่วยรุนแรง อย่างไรก็ตามแม้ฉีดวัคซีนแล้ว ยังคงต้องรักษา 3 มาตรการไว้ คือใส่หน้ากาก เว้นระยะห่าง และล้างมือควบคู่ไปกับการฉีดวัคซีนด้วย” ดร.สาธิตกล่าว
**************************************** 11 กันยายน 2564
วันศุกร์ที่ 25 มีนาคม 2565
กยศ. ร่วมกับ ตลท. ให้ความรู้ทางการเงินแก่ผู้กู้ยืม เพิ่มหลักสูตร e-learning นับเป็นชั่วโมงจิตสาธารณะ
กองทุนเงินให้กู้ยืมเพื่อการศึกษา (กยศ.) และตลาดหลักทรัพย์แห่งประเทศไทย (ตลท.) เพิ่มหลักสูตร SET e-learning ส่งเสริมความรู้ทางการเงินให้แก่นักเรียน นักศึกษาผู้กู้ยืมอย่างต่อเนื่อง รวม 35 หลักสูตร สามารถนับเป็นชั่วโมงจิตสาธารณะได้ถึง 49 ชั่วโมง
นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา (กยศ.) กล่าวว่า “จากการที่กองทุนได้ร่วมมือกับตลาดหลักทรัพย์แห่งประเทศไทย ในการส่งเสริมความรู้ทางการเงินด้วยการจัดทำหลักสูตร SET e-Learning ให้ความรู้แก่กลุ่มนักเรียน นักศึกษาผู้กู้ยืม บุคลากรในสถานศึกษา และผู้ที่สนใจได้เรียนรู้ด้านการวางแผนการเงิน ด้านการลงทุน และด้านความเป็นผู้ประกอบการ ซึ่งจะเป็นประโยชน์ต่อการเตรียมความพร้อมหรือสร้างโอกาสเพิ่มเติมให้แก่ตนเองในอนาคต โดยเฉพาะกลุ่มผู้กู้ยืมที่อยู่ระหว่างการศึกษา สามารถเข้าเรียนหลักสูตรดังกล่าวและนำไปสะสมจำนวนชั่วโมงจิตสาธารณะให้ครบตามหลักเกณฑ์ที่กองทุนกำหนด โดยในขณะนี้ ตลาดหลักทรัพย์ฯ ได้มีการจัดทำหลักสูตรเพิ่มเติมอีก 20 หลักสูตร เพื่อให้นักเรียน นักศึกษาผู้กู้ยืมได้เลือกเรียนจากเดิมมีจำนวน 15 หลักสูตร รวมทั้งสิ้น 35 หลักสูตร ตัวอย่างหลักสูตรใหม่ๆ ได้แก่ อาชีพยุคใหม่ทำอะไรแล้วปัง, การใช้จ่ายในยุคดิจิทัล, Investment Style, Stock Screening, Innovation Mindset เป็นต้น โดยผู้กู้ยืมต้องลงทะเบียนเข้าเรียนออนไลน์ผ่านระบบกองทุนเงินให้กู้ยืมเพื่อการศึกษาแบบดิจิทัล (DSL) ทางเว็บไซต์ www.studentloan.or.th หรือแอปพลิเคชัน กยศ. Connect เมื่อเรียนจบแต่ละหลักสูตรแล้วจะได้รับใบประกาศนียบัตร สามารถนำไปนับเป็นกิจกรรมจิตสาธารณะสะสมได้ถึง 49 ชั่วโมง
ในปีที่ผ่านมา หลักสูตร SET e-learning ได้รับความสนใจจากนักเรียน นักศึกษาผู้กู้ยืมเป็นอย่างมาก โดยมียอดจำนวนผู้เข้าเรียนสะสมตั้งแต่ปี 2562 จนถึงปัจจุบันแล้วจำนวนกว่า 1,618,000 ราย ทั้งนี้ กองทุนคาดหวังให้ผู้กู้ยืมทุกคนได้มีความรู้ทางการเงิน เพื่อสามารถบริหารจัดการรายได้ ทรัพย์สินและหนี้สินของตนเองได้อย่างเหมาะสม ตลอดจนสามารถชำระคืนเงินกู้ยืมให้กองทุนได้ตามกำหนด เพื่อเป็นทุนหมุนเวียนส่งต่อโอกาสทางการศึกษาให้แก่รุ่นน้องต่อไป” ผู้จัดการกองทุนฯ กล่าวในที่สุด
วันอังคารที่ 14 ธันวาคม 2564
​นายกรัฐมนตรีเทิดทูน สมเด็จฯ พระบรมราชชนนีพันปีหลวง ทรงอนุรักษ์และส่งเสริมผ้าไทย รวมทั้งผลิตภัณฑ์ผ้าไหมลายขอพระราชทานฯ จากสมเด็จพระเจ้าลูกเธอฯ พร้อมเชิญชวนคนไทยเที่ยวงานโอทอปไทยฯ
​นายกรัฐมนตรีเทิดทูน สมเด็จฯ พระบรมราชชนนีพันปีหลวง ทรงอนุรักษ์และส่งเสริมผ้าไทย รวมทั้งผลิตภัณฑ์ผ้าไหมลายขอพระราชทานฯ จากสมเด็จพระเจ้าลูกเธอฯ พร้อมเชิญชวนคนไทยเที่ยวงาน “โอทอปไทย สู้ภัยโควิด-19” อุดหนุนผลิตภัณฑ์จากชุมชน
วันนี้ (14 ธันวาคม 2564) เวลา 09.00 น. ณ ตึกสันติไมตรี ทำเนียบรัฐบาล ก่อนการประชุมคณะรัฐมนตรี นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เยี่ยมชมนิทรรศการเพื่อประชาสัมพันธ์การจัดงาน “โอทอปไทย สู้ภัยโควิด-19” โดยมี พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายนิพนธ์ บุญญามณี รัฐมนตรีช่วยว่าการกระทรวงมหาดไทย และนายดิสทัต โหตระกิตย์ เลขาธิการนายกรัฐมนตรี ร่วมชมนิทรรศการในครั้งนี้ด้วย
นายกรัฐมนตรีกล่าวสำนึกในพระมหากรุณาธิคุณ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ที่ทรงเห็นความสำคัญในการอนุรักษ์และฟื้นฟูการใช้ “ผ้าไทย” ที่ทรงเป็นแบบอย่างในการใช้ผ้าไทยด้วยพระองค์เอง ปัจจุบันยังมีผ้าไทยลายขอที่มีความสวยงาม ประณีต เป็นผลิตภัณฑ์ที่ได้รับพระราชทานเหรียญรางวัลชนะเลิศจากสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ซึ่งในวันนี้นายกรัฐมนตรียังได้สวมใส่เสื้อที่ทำมาจากผ้าไทยลายขอด้วยเช่นกัน นายกรัฐมนตรีให้ความสนใจสอบถามผู้ประกอบการสินค้าผลิตภัณฑ์ผ้าลายขอ ถึงการออกแบบ ลวดลาย และราคาสินค้า รวมถึงเยี่ยมชมกระเช้าของขวัญของฝากจากผลิตภัณฑ์ชุมชนอีกด้วย
ในโอกาสนี้ นายกรัฐมนตรีรับมอบผลิตภัณฑ์ “ผ้าดอนกอย” (Donkoi) จากปลัดกระทรวงมหาดไทย เพื่อร่วมประชาสัมพันธ์ผลิตภัณฑ์ผ้าย้อมครามจากชุมชนบ้านดอนกอย จังหวัดสกลนคร โดยชาวบ้านในชุมชนพัฒนาลายผ้าตั้งแต่การเลี้ยงไหม การใช้สีธรรมชาติในการย้อมเส้นใยจากชุมชนบ้านดอนกอย ซึ่งพัฒนาดอนกอยโมเดล ด้วยการสร้างแบรนด์ พัฒนาลายผ้า จากสำนักงานหม่อนไหมเฉลิมพระเกียรติ
โอกาสนี้ นายกรัฐมตรียังเชิญชวนคณะรัฐมนตรีและประชาชน ให้ร่วมกันอุดหนุนผลิตภัณฑ์ OTOP จากชุมชน ในงาน “โอทอปไทย สู้ภัยโควิด-19” ที่จะจัดขึ้นระหว่างวันที่ 18 – 26 ธันวาคม 2564 ณ ชาเลนเจอร์ฮอลล์ 1-3 ศูนย์แสดงสินค้าและการประชุมอิมแพ็ค เมืองทองธานี จังหวัดนนทบุรี เพื่อให้คนไทยร่วมซื้อสินค้าจากผู้ประกอบการชาวบ้านในชุมชนด้วย
.................................
วันพุธที่ 21 กรกฎาคม 2564
รมต.อนุชา ประชุม พศ. ทั่วประเทศ ประกาศเจตนารมย์ “ทุกวัดเผาศพโควิดฟรีไม่มีค่าใช้จ่าย” ย้ำองค์กรพุทธต้องเป็นที่พึ่งประชาชนจวบจนวาระสุดท้ายของชีวิต พร้อมทำงานช่วยเหลือ ปชช. อย่างเต็มที่ดั่งคนในครอบครัว
รมต.อนุชา ประชุม พศ. ทั่วประเทศ ประกาศเจตนารมย์ “ทุกวัดเผาศพโควิดฟรีไม่มีค่าใช้จ่าย” ย้ำองค์กรพุทธต้องเป็นที่พึ่งประชาชนจวบจนวาระสุดท้ายของชีวิต พร้อมทำงานช่วยเหลือ ปชช. อย่างเต็มที่ดั่งคนในครอบครัว
วันนี้ (21 กรกฎาคม 2564) เวลา 09.00 น. นายอนุชา นาคาศัย รัฐมนตรีประจำสำนักนายกรัฐมนตรี ร่วมประชุมหารือแนวทางการฌาปนกิจศพผู้เสียชีวิตจากโรคติดเชื้อไวรัสโคโรนา 2019 ครั้งที่ 1/2564 ผ่านระบบออนไลน์ (Zoom Meeting)โดยมีผู้บริหารสำนักงานพระพุทธศาสนาแห่งชาติและผู้อำนวยการสำนักงานพระพุทธศาสนาจังหวัดทุกจังหวัดเข้าร่วม
รัฐมนตรีประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี มีความห่วงใยต่อ
สถานการณ์แพร่ระบาดโควิด-19 ที่ปัจจุบันมีจำนวนผู้ติดเชื้อและผู้เสียชีวิตเพิ่มมากขึ้น ขณะที่ประชาชนหลายครอบครัวประสบความเดือดร้อนขาดแคลนงบประมาณในการจัดฌาปนกิจศพญาติผู้เสียชีวิตด้วยโควิด-19 ตนสั่งการให้สำนักงานพระพุทธศาสนาแห่งชาติ เร่งดำเนินการตรวจสอบและติดตาม และหาแนวทางในการให้ความช่วยเหลือประชาชนโดยด่วน โดยให้มีการจัดตั้งคณะทำงานแก้ไขปัญหาและกำหนดแนวทาง ดังนี้
1. จัดหางบประมาณสำหรับซื้อชุด PPE ให้พระและสัปเหร่อในการจัดฌาปนกิจศพผู้เสียชีวิตด้วยโควิด-19 อย่างเร่งด่วน
2. รวบรวมรายชื่อวัดที่มีความพร้อมในการรับสงเคราะห์ฌาปนกิจศพผู้ติดเชื้อโควิด-19 โดยไม่เสียค่าใช้จ่าย และประสานแจ้งโรงพยาบาล หรือหน่วยงานที่เกี่ยวข้อง
3. ประสานขอฉีดวัคซีนให้พระ สัปเหร่อและผู้ปฏิบัติหน้าที่ใกล้ชิดอย่างเร่งด่วน
ทั้งนี้ เมื่อวันที่ 15 กรกฎาคม ที่ผ่านมา ยังได้มีประกาศจากสำนักงานเลขานุการสมเด็จพระสังฆราช โดย เจ้าพระคุณสมเด็จพระอริยวงศาคตญาณ สมเด็จพระสังฆราช สกลมหาสังฆปริณายก ทรงประทานพระอนุเคราะห์ฌาปนกิจศพผู้เสียชีวิตจากโควิด-19 สำหรับครอบครัวที่ขาดแคลน โดยให้สำนักงานพระพุทธศาสนาจังหวัดดำเนินการเบิกจ่ายมายังสำนักงานเลขานุการสมเด็จพระสังฆราช เพื่อเป็นการช่วยเหลือครอบครัวญาติผู้เสียชีวิตที่มีความเดือดร้อนค่าใช้จ่ายในการฌาปนกิจศพ
รัฐมนตรีประจำสำนักนายกรัฐมนตรี กล่าวเพิ่มเติมว่า วัดเป็นที่พึ่งประชาชนในยามทุกข์ยากมาโดยตลอด การที่ประชาชนทำบุญ สร้างกุศล ก็หวังจะได้พึ่งพาอาศัยพระพุทธศาสนาซึ่งเป็นเสาหลักของชาติ เป็นที่พึ่งและเป็นเครื่องยึดเหนี่ยวจิตใจของคนทั้งประเทศ โดยขอให้บุคลากรสำนักงานพระพุทธศาสนาแห่งชาติทั้งส่วนกลางและส่วนภูมิภาคทุกคนร่วมมือร่วมใจในการช่วยเหลือประชาชน บรรเทาความเดือดร้อนและความยากลำบาก ทั้งนี้ ประกาศเจตนารมย์ “ทุกวัดเผาศพโควิดไม่มีค่าใช้จ่าย เร่งฉีดวัคซีนให้พระและสัปเหร่อ เตรียมบริเวณวัดที่มีความพร้อมจัดโรงพยาบาลสนามรองรับผู้ป่วยโควิด” เพื่อแสดงให้เห็นว่าองค์กรพุทธเป็นหน่วยงานที่เคียงข้างประชาชนจวบจนวาระสุดท้ายของชีวิต ยืนยันพร้อมทำงานร่วมกับทุกคนในการแก้ไขปัญหาเพื่อบรรเทาทุกข์ ร่วมกันปัดเป่าความทุกข์ของพี่น้องประชาชนทุกคน อย่างเป็นกันเองดั่งคนในครอบครัว
นอกจากนี้ ที่ประชุมยังได้รายงานประเด็นปัญหาของแต่ละพื้นที่ อาทิ การถวายการฉีดวัคซีนพระสงฆ์และผู้ปฏิบัติหน้าที่ใกล้ชิด การจัดหาอุปกรณ์ป้องกัน แนวทางการจัดการฌาปนกิจศพผู้ป่วยโควิด-19 การประสานความร่วมมือองค์กรและชุมชนใกล้เคียงวัด เพื่อให้สามารถช่วยเหลือประชาชนได้อย่างมีประสิทธิภาพ
------------------------------------------
วันเสาร์ที่ 2 กรกฎาคม 2565
​โฆษกรัฐบาล เผย นายกรัฐมนตรี ติดตามสถานการณ์โควิด-19 ในไทย แนะประชาชนหากพบมีอาการน่าสงสัยควรตรวจหาเชื้อ ชมสถานประกอบการจัดแอลกอฮอล์ไว้ให้บริการ
​โฆษกรัฐบาล เผย นายกรัฐมนตรี ติดตามสถานการณ์โควิด-19 ในไทย แนะประชาชนหากพบมีอาการน่าสงสัยควรตรวจหาเชื้อ ชมสถานประกอบการจัดแอลกอฮอล์ไว้ให้บริการ   ขณะที่อนามัยโพล พบประชาชนร้อยละ 91 ยังเน้นล้างมือด้วยสบู่หรือแอลกอฮอล์
วันนี้ (2 กรกฎาคม 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม
ติดตามสถานการณ์โควิด-19 พบจำนวนผู้ติดเชื้อรายใหม่มีแนวโน้มเพิ่มสูงขึ้นในบางจังหวัด ผู้ป่วยหนักและผู้ป่วยที่ใส่เครื่องช่วยหายใจมีจำนวนเพิ่มขึ้นเล็กน้อย ซึ่งส่วนใหญ่ที่เข้าระบบการรักษาในโรงพยาบาลเป็นผู้ป่วยระดับสีเหลือง คือกลุ่มที่มีอาการไม่รุนแรง แสดงให้เห็นว่า ผู้ที่ติดเชื้อรายใหม่มักมีอาการน้อยไม่รุนแรง อย่างไรก็ตาม ขอให้ประชาชนรักษาสุขภาพให้แข็งแรง และปฏิบัติตามมาตรการดูแลตนเองอย่างเคร่งครัด เว้นระยะห่าง หมั่นล้างมือสวมหน้ากากอนามัยทุกครั่งเมื่ออยู่ในสถานที่แออัด และควรตรวจหาเชื้อหากพบมีอาการน่าสงสัย และชื่นชมสถานประกอบการต่างๆ ที่ปฏิบัติตามมาตรการ COVID Free Setting และยังคงจัดหาแอลกอฮอล์ไว้ให้บริการ ทั้งนี้ ผลสำรวจของอนามัยโพลรายงาน ร้อยละ 91 ประชาชนยังคงล้างมือด้วยสบู่หรือแอลกอฮอล์ทุกครั้งเมื่อสัมผัสวัตถุและสิ่งของร่วมกันด้วย
สำหรับสถานการณ์การแพร่ระบาดของโควิด-19 วันนี้ พบผู้ติดเชื้อโควิด-19 รายใหม่ จำนวน 2,508 ราย จำแนกเป็น ผู้ป่วยในประเทศ 2,508 รายผู้ป่วยมาจากต่างประเทศ - ราย ผู้ป่วยสะสม 2,304,342 ราย (ตั้งแต่ 1 มกราคม 2565) หายป่วยกลับบ้าน 1,883 ราย หายป่วยสะสม 2,303,879 ราย (ตั้งแต่ 1 มกราคม 2565) ผู้ป่วยกำลังรักษา 24,723 ราย เสียชีวิต 17 ราย จำนวนผู้ป่วยปอดอักเสบ รักษาตัวอยู่ในโรงพยาบาล 675 ราย